Koronavirus: Suidoosterfees 2020 uitgestel tot later vanjaar | LitNet
Koronavirus: Suidoosterfees 2020 uitgestel tot later vanjaar
LitNet Suidoosterfees 2020-03-18
Na aanleiding van die ernstige kommer oor die COVID-19-pandemie, oftewel die koronavirus, het die bestuur en direksie van die Suidoosterfees 'n besluit geneem om dié fees, wat van 27 April tot 3 Mei in Kaapstad sou plaasvind, na later in die jaar uit te stel. Die nuwe feesdatum sal aangekondig word sodra uitsluitsel oor die impak van die pandemie verkry word.
Hierdie besluit is na deeglike oorweging geneem nadat daar met die verskeie rolspelers gekonsulteer is. "Dit spyt ons dat die fees uitgeskuif moet word. Ons probeer om hierdie uitdaging so kreatief, innoverend en verantwoordelik moontlik te hanteer om seker te maak ons bied 'n fees van die hoogste gehalte, toeganklik vir almal, aan," sê Jana Hattingh, uitvoerende hoof van die fees.
Prof. Brian Figaji, voorsitter van die Suidoosterfees-direksie, sê dat daar met omsigtigheid gekyk word na maniere waarop kunstenaars bygestaan kan word om die onvoorsiene vertraging te oorbrug.
Al die betrokkenes by die fees, insluitend kunstenaars, feesgangers wat reeds kaartjies gekoop het, verskaffers en ander vennote, sal so spoedig moontlik oor verdere verwikkelinge ingelig word. Tans word verskeie moontlikhede oorweeg, maar finale uitsluitsel sal verkry word namate die situasie rondom die pandemie ontwikkel. Uiteraard is die finansiële impak van hierdie besluit 'n groot oorweging vir die organiseerders en direksie, en word daar dringend aandag gegee om 'n oorbruggingsfase in plek te stel.
Hou gerus die Suidoosterfees se webwerf en sosiale media dop vir verdere aankondigings. Die fees poog om alle betrokkenes en rolspelers deurentyd so effektief moontlik op hoogte van sake te hou.